CELEX: 32022D0638
Language: hu
Date: 2022-04-13 00:00:00
Title: A Tanács (KKBP) 2022/638 határozata (2022. április 13.) az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) szóló 2014/486/KKBP határozat módosításáról

2022.4.19.   
               
               
                  HU
               
               
                  Az Európai Unió Hivatalos Lapja
               
               
                  L 117/38
               
            
         A TANÁCS (KKBP) 2022/638 HATÁROZATA
         (2022. április 13.)
         az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) szóló 2014/486/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     Az Oroszországi Föderáció 2022. február 23-án Ukrajnával szemben provokáció nélküli és indokolatlan katonai agressziót indított, amelyet az Európai Tanács a 2022. február 24-i következtetéseiben a lehető leghatározottabban elítélt.
                  
               
                     (2)
                  
                  
                     Az Európai Tanács 2022. március 24-én a következtetéseiben kijelentette, hogy „Oroszország Ukrajna ellen folytatott agresszív háborúja súlyosan sérti a nemzetközi jogot, valamint rengeteg emberéletet követel, és annak következtében polgári személyek szenvednek sérüléseket. Oroszország támadásokat intéz a polgári lakosság ellen, és támadásaival polgári javakat – többek között kórházakat, egészségügyi létesítményeket, iskolákat és menedékhelyeket – céloz meg. Ezeknek a háborús bűncselekményeknek azonnal véget kell vetni. A felelősöket és azok bűntársait a nemzetközi joggal összhangban felelősségre fogják vonni.” Az Európai Tanács továbbá megerősítette a 2022. március 11-i versailles-i nyilatkozatot, amely mindenekelőtt üdvözölte a Nemzetközi Büntetőbíróság főügyészének azon döntését, hogy indítsanak vizsgálatot a Nemzetközi Büntetőbíróság hatáskörébe tartozó bűncselekmények tekintetében.
                  
               
                     (3)
                  
                  
                     A 2014/486/KKBP határozat (1) létrehozta az EUAM Ukraine [helyesen: EUAM Ukrajna] missziót a polgári biztonsági ágazati reform területén, beleértve a rendőrség és a jogállamiság reformját is.
                  
               
                     (4)
                  
                  
                     Az EUAM Ukrajna missziónak támogatást kell biztosítania az ukrán hatóságok részére az Oroszországi Föderáció Ukrajna elleni katonai agressziójával összefüggésben elkövetett nemzetközi bűncselekmények kivizsgálásának és az elkövetők büntetőeljárás alá vonásának a megkönnyítése céljából.
                  
               
                     (5)
                  
                  
                     A 2014/486/KKBP határozatot ennek megfelelően módosítani kell.
                  
               
                     (6)
                  
                  
                     Az EUAM Ukrajna végrehajtására olyan helyzetben fog sor kerülni, amely rosszabbodhat, és akadályozhatja az Unió külső tevékenysége tekintetében az Európai Unióról szóló szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            A 2014/486/KKBP határozat a következőképpen módosul:
            
                        (1)
                     
                     
                        A 2a. cikk számozása 2b. cikkre változik.
                     
                  
                        (2)
                     
                     
                        A határozat a következő cikkel egészül ki:
                        
                           „2a. cikk
                           Az ukrán hatóságok részére a nemzetközi bűncselekmények kivizsgálásának és az elkövetők büntetőeljárás alá vonásának a megkönnyítése céljából biztosított támogatás
                           
                              1.   Az EUAM Ukrajna támogatást biztosít az ukrán hatóságok – különösen a Legfőbb Ügyészség, a regionális ügyészségek és a bűnüldöző hatóságok – részére az Oroszországnak Ukrajnával szemben provokáció nélkül indított, indokolatlan katonai agressziójával összegfüggésében elkövetett bármely nemzetközi bűncselekmény kivizsgálásának és az elkövetők büntetőeljárás alá vonásának a megkönnyítése céljából.
                           
                           
                              2.   Az említett feladat végrehajtása érdekében:
                              
                                          a)
                                       
                                       
                                          az EUAM Ukrajna különösen stratégiai tanácsadást biztosít az ukrán hatóságok részére a nemzetközi bűncselekmények kivizsgálására és az elkövetők büntetőeljárás alá vonására, az ukrán jogszabályok szükséges módosításaira és a kapcsolódó kommunikációs stratégiára vonatkozóan. Az EUAM Ukrajna képzést is biztosít egyéb kapcsolódó kérdésekre vonatkozóan. Az EUAM Ukrajna forrásokat vagy felszereléseket adományozhat az ukrán hatóságoknak a nemzetközi bűncselekmények kivizsgálásának és az elkövetők büntetőeljárás alá vonásának a megkönnyítése céljából;
                                       
                                    
                                          b)
                                       
                                       
                                          az EUAM Ukrajna szoros koordinációt biztosít a Nemzetközi Büntetőbírósággal és az Európai Unió Büntető Igazságügyi Együttműködési Ügynökségével (Eurojust), valamint az Ukrajnában elkövetett nemzetközi bűncselekmények kivizsgálását és az elkövetők büntetőeljárás alá vonását közvetlenül támogató tagállamokkal. Adott esetben egyéb releváns szereplőkkel is koordinál;
                                       
                                    
                                          c)
                                       
                                       
                                          az EUAM Ukrajna egyes elemei ideiglenes jelleggel a Moldovai Köztársaság és a tagállamok területéről is végezhetik tevékenységeiket. Az EUAM Ukrajna és a Moldovai Köztársaság, illetve az érintett tagállamok e célból megállapodásokat köthetnek.”
                                       
                                    
                        
                     
                  
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. április 13-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  A Tanács 2014/486/KKBP határozata (2014. július 22.) az Európai Unió ukrajnai polgári biztonsági ágazati reformra vonatkozó tanácsadó missziójáról (EUAM Ukraine) (HL L 217., 2014.7.23., 42. o.).